ພະນັກງານ ຢູ່ໂຮງງານຜະລິດເກີບແຫ່ງນຶ່ງ ໃນຫວຽດນາມ ພາກັນນັດຢຸດງານປະທ້ວງ
ພະນັກງານຫລາຍພັນຄົນ ພາ​ກັນ​​ນັດຢຸດງານ ​ຢ່າງ​ສັນຕິ ຢູ່​ນອກ​ໂຮງງານຜະ​ລິດ​ເກີບ Pou Yuen ຂອງ​ຫວຽດ​ນາມ.
ພວກພະນັກງານຫລາຍພັນຄົນ ຢູ່ໂຮງງານອຸດສາຫະກຳສຳ ຄັນແຫ່ງນຶ່ງ ທາງພາກໃຕ້ຂອງຫວຽດນາມ ໄດ້ພາກັນນັດຢຸດ ງານເປັນມື້ທີ່ຫ້າ ໃນວັນອັງຄານວານນີ້ ຊຶ່ງເປັນການປະທ້ວງ ທີ່ບໍ່ຄ່ອຍມີ ທີ່ສະແດງໃຫ້ເຫັນເຖິງຄວາມບໍ່ສະຫງົບທາງດ້ານ ແຮງງານ ຢູ່ໃນປະເທດທີ່ປົກຄອງໂດຍຄອມມິວນິສ ພວກນັດຢຸດງານໄດ້ໂຮມຊຸມນຸມກັນຢ່າງສັນຕິ ຢູ່ນອກໂຮງງານບໍລິສັດ Pou Yuen Vietnam ຊຶ່ງເປັນຜູ້ຜະລິດເກີບໃຫ້ແກ່ບັນດາບໍລິສັດຕ່າງໆ ຮວມທັງ Nike ແລະ Addidas ຕະຫລອດທັງຍີ່ຫໍ້ Lacoste, Converse ແລະ Reebok ນຳດ້ວຍ ພວກພະນັກງານພາກັນບໍ່ພໍໃຈ ກ່ຽວກັບກົດໝາຍປະກັນໄພສັງຄົມ ທີ່ຈະມີຜົນ ບັງຄັບໃນ ປີໜ້ານີ້ ໂດຍຈະກຳນົດຂອບເຂດຈຳກັດກ່ຽວກັບສິດທິ ຂອງຜູ້ທີ່ຈະໄດ້ຮັບເງິນເປັນກ້ອນ ຖ້າຫາກວ່າເຂົາເຈົ້າອອກຈາກວຽກໄປ ບໍລິສັດ Pou Yuen ຊຶ່ງມີພະນັກງານເກືອບ 80,000 ຄົນ ແມ່ນຄວບຄຸມໂດຍ ບໍລິສັດ ຜະລິດເກີບ Yue Yuen Industrial Holdings ທີ່ມີຫ້ອງການຢູ່ຈີນ ການນັດຢຸດງານ ແລະປະທ້ວງເປັນແມ່ນບໍ່ຄ່ອຍເຫັນຢູ່ໃນປະເທດຫວຽດນາມ ທີ່ໄດ້ຖືກ ຄວບຄຸມຢ່າງເຄັ່ງຄັດໂດຍພັກຄອມມິວນິສ ມາເປັນເວລາສີ່ທົດສະວັດແລ້ວ ແລະກຳລັງ ວາງທ່າທີຂອງຕົນວ່າ ຈະເປັນມະຫາອຳນາດດ້ານການຜະລິດຂອງເອເຊຍໃນອະນາຄົດ ຫວຽດນາມແມ່ນເປັນທີ່ຮູ້ກັນດີແລ້ວວ່າເຄີຍມີການເອົາມາດຕະການແບບເດັດຂາດເພື່ອ ທັບມ້າງຄວາມວຸ້ນວາຍທາງດ້ານແຮງງານ ແລະຄວາມບໍ່ສະຫງົບຂອງພົນລະເຮືອນ ທີ່ມີ ຜົນກະທົບຕໍ່ການຜະລິດແຜ່ນແພອື່ນໆ ທີ່ເປັນຄູ່ແຂ່ງ ເຊັ່ນ ຈີນແລະກຳປູເຈຍ